
PRANEŠIMAS DĖL PRETENZIJOS IR SĄLYGŲ PAAIŠKINIMO

Informuojame, kad pirkime buvo gauta pretenzija dėl pirkimo sąlygų išaiškinimo. Pretenzijos esmė (tekstas neredaguotas): 
„(...) Pirkimo dokumentuose yra nustatytas reikalavimas NFR-RP-001: „Sistema turi būti prieinama per interneto naršyklę, palaikančią: Chrome - 123 versiją ir naujesnę, Firefox - 135 versiją ir naujesnę, Microsoft Edge - 123 versiją ir naujesnę, Safari - 18 versiją ir naujesnę“ (toliau – „Sąlyga NFR-RP-001”).
Minėta Pirkimo sąlyga yra formuluojama taip, kad negalima vienareikšmiškai suprasti, ar:
• visa sistema turi būti pasiekiama per interneto naršyklę, ar
•pakanka, kad tik sistemos naudotojo sąsaja būtų prieinama per naršyklę, o atskiri moduliai (pvz., personalo, darbo užmokesčio ar kiti komponentai) gali veikti per kitus kanalus (pvz., atskiras aplikacijas ar lokalius komponentus). (...)
Apibendrindami pažymime, kad:
• pati pirkimo sąlyga nėra ginčijama, ji leidžia skirtingą jos supratimą ir gali būti aiškinama kaip leidžianti siūlyti sprendimus, kur sistemos moduliai yra įgyvendinti skirtingais būdais;
• problematiškas yra būtent Išteklių agentūros pateiktas aiškinimas, kuris nepagrįstai riboja tiekėjų galimybes;
• toks aiškinimas pažeidžia mūsų teises, riboja konkurenciją ir prieštarauja VPĮ nuostatoms bei LAT ir ESTT praktikai. (...)“

Išnagrinėjus pretenziją, priimtas sprendimas paaiškinti techninės specifikacijos („3 IA PD TS“)  sąlygoje nurodytą reikalavimą NRF-RP-001 „Sistema turi būti prieinama per interneto naršyklę, palaikanti: Chrome - 123 versija ir naujesnę, Firefox - 135 versija ir naujesnę, Microsoft Edge - 123 versija ir naujesnę, Safari - 18 versija ir naujesnę“: 
Sistemos naudotojai turi turėti galimybę naudotis pagrindiniu sistemos funkcionalumu per interneto naršyklę, palaikančią ne senesnes nei nurodytas versijas (Chrome 123, Firefox 135, Microsoft Edge 123, Safari 18). Pažymima, kad tai neužkerta kelio naudoti lokalias aplikacijas ar kitus techninius sprendimus, jei bendra Sistemos architektūra atitinka naršyklinio prieinamumo reikalavimą vartotojui. 
Šis aiškinimas nekeičia pirkimo techninės specifikacijos („3 IA PD TS)“ sąlygoje NFR-RP-001 nurodyto reikalavimo, o tik paaiškina jį, siekiant užtikrinti tiekėjų lygiateisiškumą ir vienodą reikalavimo supratimą. Pagrindinis siekis – užtikrinti, kad galutiniai naudotojai galėtų pasiekti Sistemą per naršyklę – išlieka, tačiau įgyvendinimo architektūra gali būti technologiškai lanksti.
	
Pirkimo procedūros tęsiamos toliau, nukeliant pasiūlymų pateikimo terminą.
Nustatyti nauji terminai:
· Pasiūlymų pateikimo terminas – 2025 m. spalio 9 d. 10 val. 00 min.
· Susipažinimo su pateiktais pasiūlymais (vokų atplėšimo) data, laikas – 2025 m. spalio 9 d., 10 val. 30 min.

